钦定古今图书集成/明伦汇编/氏族典/第053卷 > 《韦氏族谱序》明·庄㫤
## 钦定古今图书集成/明伦汇编/氏族典/第053卷 > 《韦氏族谱序》明·庄㫤

世尝以《族谱》为谱，一族表世系，使宗族子姓无所紊
乱于一族，此一家之史也。然其书年、书月、书邑、书郡、
书里，道必书，曰“此某姓也，此某氏也，此某贤人君子
之后也。”书“姬姓”者，必曰周公、公旦之后；书“吴”姓者，必
曰延陵季子之后；书“姚”姓者，必曰虞舜之后。书“孔氏”
者，必曰仲尼之后。书“司马”者，必曰程伯休父之后。至
于小邦僻郡，卑官陋邑，无所闻于天下者，又皆蔽而
不书，此何故哉？盖操欲上人者，人之同情也。惟其有
操欲上人之心，故以吾之郭，而拜子仪之郭，以吾之
狄，而哭仁杰之狄，何所不至也？嗟乎！尧、舜、孔子之先，
岂皆尧、舜、孔子者哉？有尧、舜、孔子然后其族始大也。
颜、孟、程、朱之先，岂皆颜、孟、程朱者哉？有颜、孟、程、朱，然
后其族始不可及也。丈夫当磊磊明明以自树立，而
轩豁于天地之间，不以第一等事让人也。惟其能自
树立，不以第一等事让人。天下后世自曰：“某族某人，
周公、孔子也；某族某人，子思、孟轲也；某族某人，程子、
朱子也。吾之族不求大而自大，又岂待有慕于同姓
之大者而后大哉？”或曰：“天下之事，未可执一而论，吾
之族不出于周、孔、程、朱，固可以自力也。使吾果出于
是，吾将亦何以哉？”余曰：“出于周、孔、程、朱者，幸也；出于
是而又能以之自勉，是吾之族又能轩天轰地出一
周、孔、程、朱矣。吾之族岂不益大以光，而为幸中之又
一大幸也哉！”慈溪孤鹤周惟坤先生，携《长兴韦氏族
谱》，诣定山求序余观其谱略，无有所扳缘依附者，真

自树立而无所依藉者，未必不自韦氏族谱始也。